รายแรก! กทม.พบคนเสพ “กัญชา” เกินขนาดเสียชีวิต หลังปลดล็อกใช้เสรี
ผู้ว่าราชการกรุงเทพมหานคร เปิดเผยตัวเลขผู้ป่วยจากการใช้ “กัญชา” หลังปลดล็อกใช้เสรี พบชายวัย 51 ปีเสียชีวิตรายแรก อีก 3 รายรักษาตัวในโรงพยาบาล ส่วนใหญ่เสพเกินขนาด พร้อมเตรียมเจ้าหน้าที่สร้างความเข้าใจการใช้กัญชา
ผู้ว่าราชการกรุงเทพมหานคร เปิดเผยตัวเลขผู้ป่วยจากการใช้ “กัญชา” หลังปลดล็อกใช้เสรี พบชายวัย 51 ปีเสียชีวิตรายแรก อีก 3 รายรักษาตัวในโรงพยาบาล ส่วนใหญ่เสพเกินขนาด พร้อมเตรียมเจ้าหน้าที่สร้างความเข้าใจการใช้กัญชา
14 มิ.ย. 2565

นายชัชชาติ สิทธิพันธุ์ ผู้ว่าราชการกรุงเทพมหานคร หรือ กทม. เปิดเผยว่า สำนักการแพทย์ รายงานพบผู้ป่วยจากการเสพกัญชาเกินขนาดใน กทม. หลังการปลดล็อกกัญชา จำนวน 4 ราย และมีผู้เสียชีวิต 1 ราย เป็นชาย วัย 51 ปี โดยผู้ป่วย Overdose กัญชาที่เข้ารับการรักษาในโรงพยาบาลสังกัดสำนักการแพทย์ ประกอบด้วย
โรงพยาบาลตากสิน 2 ราย เพศชายอายุ 17 ปี และ 25 ปี อาการใจสั่น (คาดว่าเกิดจากผลข้างเคียงจากการเสพกัญชา)
โรงพยาบาลเจริญกรุงประชารักษ์ 1 ราย เพศชาย อายุ 51 ปี แน่นหน้าอกหลังเสพกัญชา มาด้วย Heart failure และมี Cardiac arrest (เสียชีวิต)
โรงพยาบาลหลวงพ่อทวีศักดิ์ชุตินธโรอุทิศ 1 ราย เพศชายอายุ 16 ปี 6 เดือน เสพกัญชามาก Overdose ขณะนี้ On ET tube อยู่ ICU
ผู้ว่าฯกทม. ระบุว่า ผู้ป่วยทั้ง 4 ราย ถือเป็นตัวเลขที่เกิดขึ้นหลังวันที่ 9 มิถุนายน 2565 ทำให้ กทม.ต้องเตรียมเรื่องการแพทย์และให้ความรู้เรื่องกัญชากับประชาชนให้มากขึ้น
นอกจากนี้ ยังกังวลเรื่องการใช้กัญชาในอาหาร ทำให้ต้องเฝ้าระวังและเน้นให้ความรู้นักเรียนและครู ซึ่ง กทม.กำลังเตรียมร่างประกาศให้โรงเรียนใน กทม.ปลอดกัญชา รวมทั้งอาจจะมี การห้ามขายหน้าโรงเรียนด้วย